**գլուխ 3. տնտեսական քաղաքականությունը եվ միջոցառումները / տնտեսական արձագանքը եվ վերականգնումը**

**3.1 Ազդեցության համառոտ նկարագրություն**

2020 թվականի լրջագույն մարտահրավերները հատկապես ծանր ազդեցություն ունեցան Հայաստանի Հանրապետության տնտեսության վրա: Սկզբում նոր կորոնավիրուսային հիվանդության բռնկումը, իսկ այնուհետև նաև Արցախի դեմ Ադրբեջանի կողմից սանձազերծված պատերազմը կրկնակի հարված հասցրեցին տնտեսական բնականոն զարգացմանը:

Պարտադրված արտակարգ դրության, ապա՝ ռազմական դրության պայմաններում կիրառվող սահմանափակումները, կարճաժամկետ և միջնաժամկետ կտրվածքով առաջացած անորոշություններն ու ամբողջությամբ նոր կարիքները, ինչպես նաև գլոբալ տնտեսության առաջարկի և պահանջարկի շոկերը և մատակարարման շղթաների խզումը ոչ միայն հանգեցրեցին տնտեսական անկման կարճաժամկետում, այլև վտանգեցին տնտեսական աճի պոտենցիալի վերականգնումը և կայուն զարգացումը միջնաժամկետում:

Թեև այս պահին դժվար է ճշգրիտ և համապարփակ գնահատել Հայաստանի տնտեսության վրա COVID-19-ի և պատերազմի ազդեցությունը, այնուամենայնիվ արդեն իսկ ակնհայտ են տնտեսության կրած առաջնային կորուստները։

**Գծապատկեր 2`** ՀՆԱ-ի տարեկան աճ (%) **Գծապատկեր 3`** Տնտեսական ակտիվության ցուցանիշ (նախորդ տարվա համապատասխան ամանակաշրջանի նկատմամբ, %)

Աղբյուր` ՀՀ վիճակագրական կոմիտե Աղբյուր` ՀՀ վիճակագրական կոմիտե

Այսպես, **տնտեսական ակտիվության ցուցանիշը** (ՏԱՑ) 2020թ. հունվար-դեկտեմբերին 2019թ. նույն ժամանակահատվածի համեմատությամբ կազմել է -7.5%, ինչը պայմանավորված է ծառայությունների ծավալի` 14.7%, առևտրի շրջանառության` 14%, շինարարության` 9.5% և արդյունաբերության՝ 0.9% անկումով (Գծապատկեր 3): Տնտեսական ակտիվության նվազման միտումը շարունակվել է նաև 2021 թվականի առաջին եռամսյակում` նախորդ տարվա նույն ժամանակաշրջանի նկատմամբ գրանցելով 2% անկում:

**Համախառն ներքին արդյունքը (ՀՆԱ)** 2020թ. հունվար–դեկտեմբերին կազմել է 6,181.7 մլրդ դրամ՝ 2019թ. նույն ժամանակահատվածի համեմատությամբ նվազելով 7.4%-ով։ Արտադրական եղանակով հաշվարկված՝ 2020թ. հունվար–դեկտեմբերին 2019թ. համադրելի ժամանակահատվածի համեմատ ավելացված արժեքի ծավալի նվազում է գրանցվել տնտեսության հիմնական ճյուղերի, ինչպես նաև արտադրանքի հարկերի գծով: ՀՆԱ-ը շարունակել է նվազել նաև 2021թ. առաջին եռամսյակում՝ նախորդ տարվա նույն ժամանակաշրջանի նկատմամբ գրանցելով 3.3% անկում:

Առաջարկի և պահանջարկի գլոբալ շոկերը էականորեն ազդել են նաև Հայաստանի **արտաքին առևտրաշրջանառության** վրա, ինչը 2020թ. հունվար-դեկտեմբերին նախորդ տարվա նույն ժամանակահատվածի համեմատ նվազել է 13.2%-ով: Նվազել է Հայաստանի արտահանման նկատմամբ պահանջարկը. 2020 թվականի հունվար-դեկտեմբերին **արտահանման ծավալը** կազմել է 2,544.4 մլն ԱՄՆ դոլար՝ նախորդ տարվա նկատմամբ 104.2 մլն ԱՄՆ դոլարով կամ 3.9%-ով պակաս։  2020 թվականի հունվար-դեկտեմբերին **ներմուծման ծավալը** կազմել է 4,559.4 մլն ԱՄՆ դոլար, նախորդ տարվա համեմատ նվազելով 17.7%-ով:

**Արդյունաբերության ոլորտում** 2020թ. հունվար-դեկտեմբերին 2019թ. նույն ժամանակահատվածի հետ համեմատ աճել են հանքագործական արդյունաբերությունը (11.6%-ով) և էլեկտրաէներգիայի, գազի, գոլորշու լավորակ օդի մատակարարումը (0.1%-ով), իսկ նվազում է գրանցվել սննդամթերքի ու խմիչքի արտադրության (-0.4% և -12.9% համապատասխանաբար), մշակող արդյունաբերության (-3.9%) և ջրամատակարարման, կոյուղու, թափոնների կառավարման և վերամշակման (-13.9%) ենթաճյուղերում:

**Գյուղատնտեսության** համախառն արտա­դրանքի արժեքը 2020թ. հունվար-դեկտեմբեր ամիս­նե­րին կազ­մել է 850.1 մլրդ դրամ, ինչը 2019թ. նույն ժամանակահատվածի համեմատությամբ աճել է 1.5%–ով։ Համավարակի արդյունքում ակնհայտ է դարձել ավանդական գյուղատնտեսության ցածր արդյունավետությունը, որի վրա ազդեցություն է թողել նաև լոգիստիկ ենթակառուցվածքների անկատարությունը, ինչպես նաև արտաքին շուկաներ մուտքի խնդիրները:

**Շինարարության** ընդհանուր ծավալը 2020թ. հունվար-դեկտեմբերին նվազել է 7.7%-ով: Անկումը պայմանավորված է շինարարության՝ ըստ ֆինանսավորման աղբյուրների կառուցվածքում առավել բարձր տեսակարար կշիռ ունեցող բնակչության միջոցների հաշվին շինարարության ծավալի՝ 34.3%-ով և կազմակերպությունների միջոցների հաշվին` 7.8%-ով նվազմամբ։

Տնտեսության առավել տուժած ոլորտներից է **զբոսաշրջությունը:** 2020 թվականի հունվար-դեկտեմբերին զբոսաշրջային այցելությունները կազմել են 375,216 մարդ, ինչը շուրջ 80.2%-ով պակաս է նախորդ տարվա համապատասխան ցուցանիշից։ Սա հանգեցրել է զբոսաշրջության և հարակից ոլորտներում առաջացած իրացվելիության հետ կապված խնդիրների, ինչպես նաև առաջարկի կրիտիկական մաս կազմող ենթակառուցվածքների կորստի՝ մասնագետների արտահոսքի ռիսկի առաջ կանգնեցնելով գործող ընկերություններին:

**Առևտրի և ծառայությունների ծավալը** 2020թ. հունվար-դեկտեմբերին 2019թ. համադրելի ժամանակաշրջանի համեմատ ևս անկում է ապրել: Մասնավորապես՝ առևտրի ծավալը նվազել է 14%-ով, իսկ ծառայությունների ծավալը անկում է ապրել 14.7%-ով: Վերջինս նվազել է հատկապես զվարճությունների և հանգստի, հանրային սննդի և կացության, ինչպես նաև տրանսպորտային ծառայությունների կտրուկ անկման հետևանքով:

Հարկ է նշել, որ ճգնաժամը բոլոր ոլորտներում հատկապես ծանր ազդեցություն է ունեցել ՓՄՁ սուբյեկտների վրա, քանի որ վերջիններս սահմանափակ կարողություն ունեն դիմակայելու ցնցումներին, ունեն հաճախորդների և մատակարարման ցանցի անհամեմատ ավելի փոքր քանակ, կանխիկի փոքր պահուստներ և վարկային միջոցներ ներգրավելու սահմանափակ հնարավորություններ:

Ճգնաժամը նաև բացասաբար է ազդել **կապիտալ ներդրումների** ծավալի և իրականացման տեմպի վրա՝ պայմանավորված ինչպես համավարակի սահմանափակումերով, այնպես էլ կապիտալ ներդրումների առաջնահերթությունների սահմանման, ստանդարտների մշակման և ներդրման ենթակառուցվածքների անկատարությամբ:

**3.2 Իրականացված աշխատանքները**

Կորոնավիրուսի տարածման հետևանքով առաջ եկած մարտահրավերներին դիմակայելու նպատակով ՀՀ Կառավարության կողմից արդեն իսկ ընդունվել է կորոնավիրուսի սոցիալ-տնտեսական հետևանքների չեզոքացմանն ուղղված համալիր միջոցառումների փաթեթ, որն ուղղված է տնտեսության կայուն և շարունակական զարգացմանը, ՀՀ առանձին տնտեսավարողների մոտ առաջացած ընթացիկ իրացվելիության հետ կապված ռիսկերի մեղմմանը, կորոնավիրուսի հետևանքով աշխատանք կորցրած խմբերի բացահայտմանն ու օժանդակությանը, ինչպես նաև խոցելի խմբերի տնտեսապես կայունացմանը: Կորոնավիրուսի սոցիալ-տնտեսական հետևանքների չեզոքացմանն ուղղված գործարկվել են թվով 25 աջակցության միջոցառումներ, որոնցից 12-ը՝ տնտեսական աջակցության (Տե՛ս Հավելված 1)։

Ընդհանուր առմամբ գործարկման տարբեր ժամկետներով և տարբեր գործիքների միջոցով (դրամաշնորհ, վարկավորում, սուբսիդավորում, արտոնյալ վարկավորման նպատակով երաշխիքների տրամադրում, վերաֆինանսավորում, համաֆինանսավորում) աջակցության հասանելի ծավալը կազմել է ավելի քան 200.0 մլրդ դրամ մայիս 31-ի դրությամբ:

Կառավարությունը հաստատել է նաև Արցախի Հանրապետության դեմ Ադրբեջանի Հանրապետության կողմից սանձազերծված պատերազմի հետևանքով տեղահանված Արցախի քաղաքացիներին աջակցության 25 միջոցառումներ (Տե՛ս Հավելված 2): Մայիսի 31-ի դրությամբ հաստված միջոցառումների շրջանակում հատկացվել է մոտ 84մլրդ դրամ աջակցություն:

**3.3 Հրատապից միջնաժամկետ վերականգնում**

Ճգնաժամի հետևանքների վերացմանն ուղղված տնտեսական աճի վերականգնման առաջնային գործողությունները նպատակ ունեն վերականգնել տնտեսական ակտիվությունը, բարելավել կապիտալ ծախսերի իրականացումը, տնտեսության առանձին ոլորտներում տարբեր գործիքների միջոցով խրախուսել գործարարությամբ զբախվելը, ինչպես նաև աջակցել մասնավոր հատվածին՝ գործունեությունը պահպանելու, վերականգնելու և աշխատատեղերը պահպանելու հարցերում:

Տնտեսության տնտեսական աճի վերականգնմանն ուղղված գործողությունները հետևյալն են.

|  |  |  |  |  |
| --- | --- | --- | --- | --- |
| **Միջոցառման անվանումը** | **Ակնկալվող արդյունք** | **Կատարման ժամկետը** | **Ֆինանսավորման աղբյուրը** | **Պատասխանատու**  **մարմին(ներ)** |
| Կորոնավիրուսի տնտեսական հետևանքների չեզոքացման առաջին միջոցառման աջակցության նպատակների վերաթիրախավորում, արտոնյալ վարկերի տրամադրում` վարկի տոկոսների սուբսիդավորման եղանակով | Մասնավոր հատվածի՝ տնտեսական անորոշություններին արձագանքելու և տնտեսական գործունեության կայունությունն ապահովելու հնարավորությունների ձևավորում |  | ՀՀ պետական բյուջե    ՀՀ օրենքով չարգելված այլ միջոցներ | Էկոնոմիկայի նախարարություն |
| Կորոնավիրուսի տնտեսական հետևանքների չեզոքացման՝ «Սկսնակ կամ նորարար գործարարության զարգացման» 19-րդ միջոցառման  Իրականացում | Սկսնակ գործարարների ձեռնարկատիրական գիտելիքների ընդլայնում և ֆինանսական միջոցների հասանելիության ապահովում |  | ՀՀ պետական բյուջե | ՀՀ էկոնոմիկայի նախարարություն    «Ներդրումների աջակցման կենտրոն» հիմնադրամ |
| Հայփոստի և այլ երկրների փոստերի միջև փոխադրումների իրականացման դյուրացում | Միջազգային առևտրում ծախսերի նվազեցում |  | ՀՀ պետական բյուջե    ՀՀ օրենքով չարգելված այլ միջոցներ | Բարձր տեխնոլոգիական արդյունաբերության նախարարություն |
| Արտահանող և ներմուծող ընկերությունների կարիքների հիման վրա (այդ թվում՝ երկակի նշանակության կամ այլ պատճառով հատուկ թույլտվություններ պահանջող ապրանքների) մաքսային ընթացակարգերի պարզեցում | Միջազգային արժեշղթաներում դանդաղման արդյունքում արտահանողների մրցունակության խթանում |  | ՀՀ պետական բյուջե    ՀՀ օրենքով չարգելված այլ միջոցներ | Էկոնոմիկայի նախարարություն  ՊԵԿ |
| Հայկական արտադրանքի իրացման խթանում՝ գործող թվային հարթակների միջոցով | Հայկական արտադրանքի տեսանելիության աճ, ավանդական իրացման շղթաների ռիսկի չեզոքացում |  | ՀՀ պետական բյուջե    ՀՀ օրենքով չարգելված այլ միջոցներ | Էկոնոմիկայի նախարարություն  Բարձր տեխնոլոգիական արդյունաբերության նախարարություն |
| Նոր շուկաներում հայկական արտադրանքի առաջմղման, այդ թվում՝ իրացման համար անհրաժեշտ որակի սերտիֆիկացման գործընթացներին աջակցություն (այդ թվում՝ սերտիֆիկացման ծախսերի համաֆինանսավորման միջոցով) | Նոր շուկաներ մուտքի փորձերի հետ կապված ֆինանսական ծախսի նվազեցում |  | ՀՀ պետական բյուջե    ՀՀ օրենքով չարգելված այլ միջոցներ | Էկոնոմիկայի նախարարություն |
| Արտահանողի զարգացման դրամաշնորհների (ԱԶԴ) ծրագրի իրագործում | ՓՄՁ-ների աճի և արտահանման կարողությունների հզորացում |  | ՀՀ պետական բյուջե  ՀԲ «Առևտրի խթանում և որակի ենթակառուցվածքներ» վարկային ծրագիր | ՀՀ էկոնոմիկայի նախարարություն    «Ներդրումների աջակցման կենտրոն» հիմնադրամ |
| Գործարարների համար UNCTAD-ի և (կամ) միջազգային մասնավոր տվյալների շտեմարանների հասանելիության ապահովում՝ աշխարհում արտահանվող ապրանքների շարժի, ծավալների, որակի, լոգիստիկայի ու դինամիկայի վերաբերյալ | ՀՀ-ում գործող կազմակերպությունների համար տեղեկատվության ձեռքբերման ծախսերի նվազեցում |  | ՀՀ պետական բյուջե    ՀՀ օրենքով չարգելված այլ միջոցներ | Էկոնոմիկայի նախարարություն |
| ԵԱՏՄ երկրների և Միջին Ասիայի երկրիների հետ առևտրային բանակցությունների միջոցով ադամանդի վերամշակման և ոսկերչական իրերի ոլորտի կարգավորումների համաձայնեցում | ՀՀ տնտեսավարողների համար շուկաների հասանելիության բարձրացման ապահովում |  | ՀՀ պետական բյուջե    ՀՀ օրենքով չարգելված այլ միջոցներ | Էկոնոմիկայի նախարարություն |
| Զրոյից/սկսնակ և նորարարական գործարար ծրագրերի իրագործման աջակցություն՝ վարկային երաշխիքների տրամադրման միջոցով | Քաղաքացիների ստեղծարար ներուժի իրացում՝ զրոյից բիզնեսի ստեղծման և նորարարական գաղափարների իրագործման ուղղություններով՝ նպատակ ունենալով չեզոքացնել եկամուտների աղբյուրների կորուստը |  | ՀՀ պետական բյուջե    ՀՀ օրենքով չարգելված այլ միջոցներ | Էկոնոմիկայի նախարարություն |
| Զրոյից բիզնես ստեղծելու կարողությունների զարգացման, այդ թվում՝ թվային հմտությունների զարգացման և նորարարությունների կիրառությանն ուղղված դասընթացների կազմակերպում և բիզնեսի ուղեկցման խորհրդատվությունների տրամադրում | Քաղաքացիների ստեղծարար ներուժի իրացում՝ զրոյից բիզնեսի ստեղծման և նորարարական գաղափարների իրագործման ուղղություններով՝ նպատակ ունենալով չեզոքացնել եկամուտների աղբյուրների կորուստը |  | ՀՀ պետական բյուջե    ՀՀ օրենքով չարգելված այլ միջոցներ | Էկոնոմիկայի նախարարություն |
| Սննդի անվտանգության միջազգային համակարգերի և ստանդարտների ներդրում | Որակյալ արտադրանքի միջոցով մրցունակության աճի ապահովում  Արտահանման շուկաների մուտքի պահանջներին համապատասխանելիության դյուրացում |  | ՀՀ պետական բյուջե    ՀՀ օրենքով չարգելված այլ միջոցներ | Էկոնոմիկայի նախարարություն |
| Ցորենի բարձրակարգ սերմերի հասանելիության ապահովման ծրագրի իրականացում | Պարենային ապահովության աճ |  | ՀՀ պետական բյուջե    ՀՀ օրենքով չարգելված այլ միջոցներ | Էկոնոմիկայի նախարարություն |
| Գյուղատնտեսական արտադրանքի հետբերքահավաքային ենթակառուցվածքների և լոգիստիկ այլ համակարգերի զարգացում | Գյուղատնտեսական արտադրանքի մրցունակության աճ՝ լոգիստիկ ծախսերի ուղղակի նվազեցման միջոցով |  | ՀՀ պետական բյուջե    ՀՀ օրենքով չարգելված այլ միջոցներ | Էկոնոմիկայի նախարարություն |
| Գյուղատնտեսական զարգացման ծրագրերի կիրառելիության աստիճանի բարձրացում, այդ թվում՝ բարձրարժեք մշակաբույսերի և բազմամյա տնկարկների հիմնման ուղղությամբ | Գյուղատնտեսական արտադրանքի ավելացված արժեքի աճ՝ հնարավորինս չեզոքացնելով լոգիստիկ խնդիրները |  | ՀՀ պետական բյուջե    ՀՀ օրենքով չարգելված այլ միջոցներ | Էկոնոմիկայի նախարարություն |
| Գյուղատնտեսության ոլորտում իրականացվող թվով 13 պետական աջակցության ծրագրերի շարունակության ապահովում և թվով 9 վարկային/լիզինգային ծրագրերում լրացուցիչ արտոնություններ տրամադրում | Գյուղատնտեսության ոլորտում իրականացվող պետական աջակցության ծրագրերի շարունակա-կանության, ինչպես նաև պետական աջակցության ծրագրերին մասնակից տնտեսավարողների համար միանման արտոնյալ և բարենպաստ պայմանների և  զբաղվածության ապահովում,  տնտեսավարողների եկամուտների կայունացում |  | ՀՀ պետական բյուջե | ՀՀ էկոնոմիկայի նախարարություն |
| Գյուղատնտեսական նշանակության հողերը որպես չօգտագործվող հողեր դասակարգելու չափանիշները և դրանց հաշվառման կարգը սահմանելու մասին ՀՀ կառավարության որոշման նախագծի ներկայացում | Հողերի միավորման և օգտագործման արդյունավետության բարձրացման միջոցով գյուղատնտեսության արտադրողականության աճ |  | Լրացուցիչ ֆինանսավորում չի պահանջում | ՀՀ Էկոնոմիկայի նախարարություն    Կադաստրի կոմիտե |
| ՊՄԳ շրջանակի ամբողջականացման համար անհրաժեշտ փաթեթի մշակում | ՊՄԳ ծրագրերի իրականացման արդյունավետության բարձրացում |  | ՀՀ պետական բյուջե    ՀՀ օրենքով չարգելված այլ միջոցներ | Էկոնոմիկայի նախարարություն |
| Կապիտալ ներդրումային ծրագրերի իրականացման ամսական բաշխվածության հաստատում և ամսական կատարողական հաշվետվությունների ներկայացում | Կապիտալ ներդրումների կատարողականի աճ |  | ՀՀ պետական բյուջե    ՀՀ օրենքով չարգելված այլ միջոցներ | Վարչապետի աշխատակազմ |
| Կապիտալ ներդրումների կատարողականների ամսական մշտադիտարկման և խոչընդոտներին արագ արձագանքման մեխանիզմի ներդրում | Կապիտալ ներդրումների կատարողականի աճ |  | ՀՀ պետական բյուջե    ՀՀ օրենքով չարգելված այլ միջոցներ | Վարչապետի աշխատակազմ |
| Կապիտալ ներդրումային ծրագրերի շտեմարանի ստեղծում և կառուցակարգերի հաստատում | Ներդրումային ծրագրերի արդյունավետության աճ |  | ՀՀ պետական բյուջե    ՀՀ օրենքով չարգելված այլ միջոցներ | Էկոնոմիկայի նախարարություն |
| Կապիտալ ներդրումների ծրագրերի առաջնահերթության գնահատման և կապիտալ ներդրումների որակի ստանդարտների համակարգի գործարկում | Ներդրումային ծրագրերի արդյունավետության աճ |  | ՀՀ պետական բյուջե    ՀՀ օրենքով չարգելված այլ միջոցներ | Էկոնոմիկայի նախարարություն |
| Կառուցապատման գործընթացների գործառնական խոչընդոտների բացահայտում և կարգավորումների լրամշակում | Կառուցապատման ծրագրերի խթանում |  | ՀՀ պետական բյուջե    ՀՀ օրենքով չարգելված այլ միջոցներ | Քաղաքաշինության կոմիտե |
| Քաղաքաշինական ստանդարտների արդիականացում | Ժամանակակից ստանդարտներով շինարարության խթանում |  | ՀՀ պետական բյուջե    ՀՀ օրենքով չարգելված այլ միջոցներ | Վարչապետի աշխատակազմ |
| Երևան քաղաքի 33րդ թաղամասի (Ֆիրդուսի) կառուցապատման ներդրումային ծրագրի ակտիվացում | Երևանի քաղաքային միջավայրի բարելավում |  | Լրացուցիչ ֆինանսավորում չի պահանջում | Փոխվարչապետ  Տ. Ավինյանի գրասենյակ    ՀՀ կրթության, գիտության, մշակույթի և սպորտի  նախարարություն    ՀՀ քաղաքաշինության կոմիտե    Կադաստրի կոմիտե    Երևանի քաղաքապետարան  (համաձայնությամբ) |
| Կոնդ թաղամասի զարգացման  ներդրումային ծրագրի ակտիվացում | Թաղամասի պատմաքաղաքաշինական միջավայրի պահպանություն և «վերակենդանացում», լոկալ տնտեսության և զբոսաշրջության ակտիվացում, աշխատատեղերի ստեղծում |  | ՀՀ պետական բյուջե    Օրենքով չարգելված այլ աղբյուրներ | Փոխվարչապետ  Տ. Ավինյանի գրասենյակ    ՀՀ կրթության, գիտության, մշակույթի և սպորտի  նախարարություն    ՀՀ քաղաքաշինության կոմիտե    Կադաստրի կոմիտե    Երևանի քաղաքապետարան  (համաձայնությամբ) |
| «Հին Երևան» կառուցապատման ծրագրի իրագործում | «Հին Երևան» ծրագրի արդյունավետ ընթացքի ապահովում |  | Լրացուցիչ ֆինանսավորում չի պահանջում | Տ. Ավինյանի գրասենյակ    ՀՀ կրթության, գիտության, մշակույթի և սպորտի  նախարարություն    ՀՀ քաղաքաշինության կոմիտե    Կադաստրի կոմիտե    Երևանի քաղաքապետարան  (համաձայնությամբ) |
| «Մասրիկ -1» ֆոտովոլտային կայանի կառուցման ծրագրի իրականացում | Շինարարական աշխատանքների մեկնարկ |  | Մասնավոր ներդրումներ | ՀՀ տարածքային կառավարման և ենթակառուցվածքների նախարարություն    Վերականգնվող էներգետիկայի և էներգախնայողության հիմնադրամ  (համաձայնությամբ) |
| ԱՅԳ-1 ծրագրի իրականացում | Հայաստանի էներգետիկ անկախության մակարդակի բարձրացում, վերականգնվող էներգետիկայի բնագավառում  ներդրումների ներգրավում |  | Մասնավոր ներդրում | ՀՀ տարածքային կառավարման և ենթակառուցվածքների նախարարություն    Վերականգնվող էներգետիկայի և  էներգախնայողության  հիմնադրամ  (համաձայնությամբ)    «Հայաստանի պետական հետաքրքրությունների ֆոնդ» ՓԲԸ  (համաձայնությամբ) |
| Երևանի Սարյան 22  հասցեում գտնվող 17 հարկանի շենքի ներդրումային ծրագրի մեկնարկ | Գույքը մասնավոր սուբյեկտի տնօրինման արդյունքում ներդրումների ներգրավում և նոր աշխատատեղերի ստեղծում |  | Լրացուցիչ Ֆինանսավորում չի պահանջվում    Օրենքով չարգելված այլ աղբյուրներ | ՀՀ տարածքային կառավարման և ենթակառուցվածքների նախարարություն |
| Երևանի Նորագյուղ թաղամասի զարգացման հայեցակարգի և բիզնես ծրագրի ձևավորման ուղեցույցի մշակում | Երևանի Նորագյուղ թաղամասի արդիականացման միջոցով քաղաքային միջավայրի բարելավում |  | Լրացուցիչ ֆինանսավորում չի պահանջում    ԱԶԲ տեխնիկական աջակցություն | Փոխվարչապետ  Տ. Ավինյանի գրասենյակ    ՀՀ տարածքային կառավարման և ենթակառուցվածքների նախարարություն    ՀՀ քաղաքաշինության կոմիտե    Կադաստրի կոմիտե    Երևանի քաղաքապետարան  (համաձայնությամբ) |
| Ազգային վենչուրային հիմնադրամի գործարկում | Հայկական տեխնոլոգիական ստարտափներում ներդրումների ակտիվացում և բարձր տեխնոլոգիական ոլորտի զարգացում |  | Լրացուցիչ ֆինանսավորում չի պահանջվում | ՀՀ բարձր տեխնոլոգիական արդյունաբերության նախարարություն |
| Աջակցություն տեխնոլոգիական ոլորտում նորարարական գաղափարների իրագործմանը և առևտրայնացմանը | Նորարարական գաղափարներին ուղղված դրամաշնորհների միջոցով աջակցել ՀՀ-ում գրանցված և պրոդուկտներ ստեղծող տնտեսավարողներին, օժանդակել աշխատատեղերի պահպանմանը, ինչպես նաև խթանել ոլորտում նորարարական գաղափարների իրագործումը և առևտրայնացումը |  | ՀՀ պետական բյուջե    ՀՀ օրենքով չարգելված այլ միջոցներ | ՀՀ բարձր տեխնոլոգիական արդյունաբերության նախարարություն |

**3.4 Միջնաժամկետից երկարաժամկետ վերականգնում**

Միջնաժամկետ գործողություններից դեպի երկաժամկետ վերականգման անցման համար նախատեսված գործողությունների նպատակն է նպաստել ՀՀ տնտեսական մրցունակության բարձրացման համար առանցքային ոլորտներում բարեփոխումներին, ինչպիսիք են կարգավորող և ինստիտուցիոնալ դաշտը, ռեսուրսների, այդ թվում՝ ֆինանսների հասանելիությունը, մարդկային կապիտալի զարգացումը, շուկաների հասանելիությունը, ձեռնարկատիրական մշակույթի զարգացումը։ Կառավարության նպատակն է ձևավորել միջավայր, որը կնպաստի նորարարության կիրառմանը բոլոր ոլորտներում։ Միևնույն ժամանակ, ձեռներեցության խթանումը կարող է այլընտրանք դառնալ կորցրած աշխատանքի, արտագնա աշխատանքի հնարավորությունների սահմանփակման և տնտեսության տարաբնույթ ոլորտներում անձնակազմի կրճատումների պայմաններում։

Միջնաժամկետ գործողություններին հաջորդող միջոցառումները պետք է միտված լինեն ապահովելու սահուն անցում հրատապից դեպի ռազմավարական զարգացում և ներառեն վերականգման համար անհրաժեշտ այնպիսի գործողություններ, որոնք հիմք կծառայեն ոլորտային ռազմավարությունների իրականացման համար:

Այդ նպատակով անհրաժեշտ կլինի՝

1. վերանայել հանրային ներդրումների կառավարման համաշխարհային լավագույն փորձը և մշակել բարեփոխումների հայեցակարգ 4-5 տարվա իրականացման պլանի հետ,
2. մշակել համապարփակ էլեկտրոնային համակարգ կապիտալ ներդրումների համար,
3. մշակել վերականգնման, կայունության ապահովման, «կանաչ» և թվային վերափոխման նոր որակի նախագծերի խողովակներ,
4. մշակել բարեփոխումներ` ավելի լավ «բիզնեսով զբաղվելու» և ներդրումային միջավայրի պայմանների բարելավման նպատակով, ինչպես նաև աջակցել COVID-19 համավարակից առավել տուժած ոլորտների ՓՄՁ-ներին երկարաժամկետ վերականգնման ու դիմացկունության ամրապնդման նպատակով,
5. մասշտաբավորել և արդիականացնել աջակցության գործիքների կիրառումը՝ կայուն և ճգնաժամին դիմակայող ՓՄՁ-ներ ստեղծելու համար, այդ թվում` ռեսուրսների առավել արդյունավետ օգտագործման մեխանիզմների ներդրման միջոցով,
6. մշակել անկանխիկ տնտեսության համապարփակ ծրագիր, 4-5 տարիվա իրականացման պլանով
7. ուսումնասիրել սնանկության գործընթացին վերաբերող օրենսդրական կարգավորումները և ինստիտուցիոնալ դաշտը և բարելավել սնանկության կանխարգելման պրակտիկան, ինչպես նաև տեսանելի դարձնել «երկրորդ հնարավորությամբ» ձեռնարկատիրությամբ զբաղվելը։